KIRJALLINEN KYSYMYS P-0768/00

esittäjä(t): Alexander de Roo (Verts/ALE) komissiolle

(9. maaliskuuta 2000)

Aihe: Alankomaiden viranomaiset johtavat Brysseliä harhaan

Algemeen Dagblad -päivälehdessä 29. helmikuuta 2000 ilmestyneen artikkelin (Viranomaiset johtavat Brysseliä harhaan) mukaan 350:n maitotilan lehmät kärsivät toistaiseksi tuntemattomasta eläintaudista. Zelhemissä on eräs tila suljettu. Lehmien oireilu viittaa voimattomuuteen. Kyseinen tuntematon tauti on aiheuttanut ongelmia jo yli vuoden ajan. Jotkut lehmät kaatuilevat ja muutamat ovat valitettavasti myös kuolleet. Maidon markkinoille saattamisen terveyssääntöjä koskevan direktiivin 92/46/ETY(1), annettu 16 päivänä kesäkuuta 1992, mukaan vain sellaisten lehmien tuottamaa maitoa saa käsitellä ja myydä, jotka eivät osoita näkyviä merkkejä yleisen terveydentilan häiriöstä (ks. liitteen A 1 kohdan 4 alakohta). Edellä mainittujen 350:n maitotilan lehmien terveydentila ei selvästikään ole hyvä.

1. Onko Euroopan komissio tietoinen kyseisestä tilanteesta Alankomaissa? Jos vastaus on myönteinen, katsooko komissio, että Alankomaat noudattaa voimassaolevaa yhteisön lainsäädäntöä ja erityisesti direktiiviä 92/46/ETY?

2. Jos komissio katsoo Alankomaiden rikkovan voimassaolevaa yhteisön lainsäädäntöä, mihin toimiin se aikoo ryhtyä saadakseen Alankomaat noudattamaan sitä?

(1) EYVL L 268, 14.9.1992, s. 1.

David Byrnen komission puolesta antama yhteinen vastaus kirjallisiin kysymyksiin P-0768/00 ja P-0788/00

(6. huhtikuuta 2000)

Alankomaiden viranomaiset ovat ilmoittaneet komissiolle Alankomaiden maitotiloilla esiintyvästä taudista eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa sisämarkkinoiden toteuttamista varten 26 päivänä kesäkuuta 1990 annetun neuvoston direktiivin 90/425/ETY(1) 10 artiklan nojalla, jossa säädetään vakavaa vaaraa ihmisten tai eläinten terveydelle mahdollisesti aiheuttavien eläintautien ilmoittamisesta. Asiaa on käsitelty äskettäin uudelleen pysyvän eläinlääkintäkomitean kahdessa kokouksessa.

Alankomaiden viranomaiset ovat ilmoittaneet, että joillakin maitotiloilla on havaittu lypsylehmien laihtumista, että maan eläinterveysvirasto on tarkastanut erityisesti nämä eläimet ja että tutkimukset taudin tarkkojen syiden selvittämiseksi ovat meneillään. Tutkimustulokset viittaavat siihen, että tautia on ilmennyt eräillä tiloilla sen jälkeen, kun niillä oli käytetty BVD-viruksen saastuttamaa rokotetta. Kyseinen märehtijöiden virus on tunnettu ja maailmassa laajalle levinnyt. Todisteita tai epäilyjä sen tarttumisesta ihmisiin ei ole. Kyseisten tilojen kaikki eläimet on teurastettu ja hävitetty. Toisilla tiloilla ei kuitenkaan ole todettu tartunnanaiheuttajia, ja niillä on todennäköisesti kysymys muista syistä (koboltin ja B12-vitamiinin puutteesta). Kaikkien karjatautien ilmoittamisesta välittömästi ja asianmukaisesti viranomaisille on annettu erityiset ohjeet. Tähänastisten tietojen perusteella erityistä vaaraa ihmisten terveydelle ei ole. Sairaasta karjasta peräisin olevaa lihaa ja muita tuotteita (maito mukaan luettuna) ei kuitenkaan käytetä ihmisravinnoksi, mikä on yhteisön lainsäädännön mukaista.

Nopeaa hälytysjärjestelmää ei ole tässä yhteydessä käytetty, koska se koskee pelkästään markkinoille jo saatettuja tuotteita.

Komission elintarvike- ja eläinlääkintätoimisto teki marraskuussa 1999 Alankomaissa tarkastuksen tuotantopaikoilla osana direktiivin 92/46/EY täytäntöönpanon edistymisen arviointia jäsenvaltioissa. Direktiivi velvoittaa jäsenvaltion varmistamaan, että maitotilat tarkastetaan säännöllisesti ja että ihmisravinnoksi käytettävän maidon on oltava peräisin terveestä karjasta. Tarkastuskäynnit tehtiin ennen kyseessä olevan ongelman havaitsemista. Tarkastuskertomuksessa kuitenkin todetaan, että Alankomaissa noudatetaan maidon ja maitotuotteiden tarkastusviranomaisen (COKZ:n) määräämää menettelyä, jolla kielletään maidon luovuttaminen ihmisravinnoksi, mikäli tehtyjen tarkastusten tulokset eivät täytä asetettuja vaatimuksia.

Komissio seuraa tilannetta erittäin tarkasti ihmisten ja eläinten terveyden suojelun varmistamiseksi. Asiaa koskeva elintarvike- ja eläinlääkintätoimiston uusi tarkastuskäynti on suunniteltu tehtäväksi lähitulevaisuudessa. Kertomus tulevasta käynnistä laaditaan tavalliseen tapaan ja annetaan parlamentille.

(1) EYVL L 224, 18.8.1990.